HR Službeni list Europske unije L 95/45

SMJERNICA (EU) 2018/571 EUROPSKE SREDIŠNJE BANKE

od 7. veljače 2018.

o izmjeni Smjernice (EU) 2016/65 o korektivnim faktorima koji se primjenjuju u provedbi okvira monetarne politike Eurosustava (ESB/2018/4)

UPRAVNO VIJEĆE EUROPSKE SREDIŠNJE BANKE,

uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,

uzimajući u obzir Statut Europskog sustava središnjih banaka i Europske središnje banke, a posebno prvu alineju njegova članka 3. stavka 1., članak 9. stavak 2., članak 12. stavak 1., članak 14. stavak 3., članak 18. stavak 2. te članak 20. prvi stavak,

budući da:

(1) Sva prihvatljiva imovina za kreditne operacije Eurosustava podvrgnuta je posebnim mjerama za kontrolu rizika radi zaštite Eurosustava od financijskih gubitaka u slučajevima kada kolateral treba unovčiti zbog nastanka statusa neispunjavanja obveza druge ugovorne strane. Zbog redovnog preispitivanja okvira za nadzor rizika Eurosustava, potrebno je izvršiti nekoliko prilagodbi kako bi se osigurala primjerena zaštita.

(2) Smjernicu (EU) 2016/65 (ESB/2015/35) (1) trebalo bi stoga na odgovarajući način izmijeniti,

DONIJELO JE OVU SMJERNICU:

Članak 1.

Izmjene

Smjernica (EU) 2016/65 (ESB/2015/35) mijenja se kako slijedi:

1. Članak 3. mijenja se kako slijedi: (a) stavak 2. zamjenjuje se sljedećim: „2. Za utrživu imovinu raspoređenu u kategorije korektivnih faktora od I. do IV., važeći korektivni faktor ovisi o preostalom dospijeću i kuponskoj strukturi imovine (fiksni, bez kupona ili kuponi s promjenjivom kamatnom stopom) kako je određeno na temelju tablice 2. u Prilogu ovoj Smjernici. Dospijeće relevantno za određivanje korektivnog faktora, koji se treba primijeniti, jest preostalo dospijeće imovine, neovisno o vrsti kuponske strukture. U odnosu na kuponsku strukturu primjenjuju se sljedeće odredbe: (a) kuponi s promjenjivom kamatnom stopom s razdobljem ponovnog određivanja duljim od godinu dana tretiraju se kao kuponi s nepromjenjivom kamatnom stopom; (b) kuponi s promjenjivom kamatnom stopom čija je referentna stopa indeks inflacije europodručja tretiraju se kao kuponi s nepromjenjivom kamatnom stopom; (c) kuponi s promjenjivom kamatnom stopom čija donja granica ne odgovara nuli i/ili kuponi s gornjom granicom tretiraju se kao kuponi s nepromjenjivom kamatnom stopom; (d) korektivni faktor koji se primjenjuje na imovinu koja ima više od jedne vrste strukture kupona, isključivo ovisi o strukturi kupona važećoj u razdoblju preostalom do dospijeća imovine i jednak je najvišem korektivnom faktoru za utrživu imovinu s jednakim preostalim dospijećem i stupnjem kreditne kvalitete. Za ove potrebe mogu se uzeti u obzir bilo koje vrste strukture kupona važeće u razdoblju preostalom do dospijeća imovine.”; (b) umeće se sljedeći stavak 2.a: „2.a Preostalo dospijeće za vlastite obveznice utvrđuje se kao najduže zakonsko dospijeće, uzimajući u obzir sva prava produljenja za otplatu glavnice koja su navedena u njihovim uvjetima. Za potrebe ovog stavka, ‚vlastite’ znači kada druga ugovorna strana dostavlja ili upotrebljava pokrivene obveznice koje je izdala sama druga ugovorna strana ili bilo koji drugi subjekt s kojim druga ugovorna strana ima bliske veze, ili za koje jamči druga ugovorna strana ili bilo koji drugi subjekt s kojim druga ugovorna strana ima bliske veze, kako je utvrđeno u skladu s člankom 138. Smjernice (EU) 2015/510 (ESB/2014/60).”.

2. U članku 4., točka (c) zamjenjuje se sljedećim: „(c) za potrebe stavka (b), ‚vlastita upotreba’ ima isto značenje kako je utvrđeno u članku 3. stavku 2.a.”.

3. Članak 5. mijenja se kako slijedi: (a) stavak 1. zamjenjuje se sljedećim: „1. Na pojedina kreditna potraživanja primjenjuju se posebni korektivni faktori koji se utvrđuju s obzirom na preostalo dospijeće, stupanj kreditne kvalitete, strukturu kupona i metodologiju vrednovanja koju primjenjuje NSB, kako su utvrđeni u tablici 3. u Prilogu ovoj Smjernici.”; (b) stavak 2. zamjenjuje se sljedećim: „2. Isplata kamate smatra se isplatom po promjenjivoj stopi ako je vezana uz referentnu kamatnu stopu, te ako razdoblje ponovnog određivanja kamatne stope za to plaćanje nije dulje od godinu dana. Isplate kamata za koje je razdoblje ponovnog određivanja dulje od godinu dana tretiraju se kao isplate s nepromjenjivom kamatnom stopom, pri čemu odgovarajuće dospijeće za korektivni faktor odgovara preostalom dospijeću kreditnog potraživanja.”; (c) u stavku 2. dodaje se sljedeći podstavak: „Kreditno potraživanje će se smatrati kreditnim potraživanjem s isplatom kamata po nepromjenjivoj stopi, za potrebe primjene korektivnih faktora, kad god postoji mogućnost da će kreditno potraživanje isplatiti nepromjenjivu kamatnu stopu, ovisno o vrijednosti prihvatljive referentne kamatne stope navedene u članku 90. stavku (b) podstavku iii. Smjernice (EU) 2015/510 (ESB/2014/60), posebno kada kupon ima izričito utvrđenu gornju granicu ili donju granicu koja nije nulta.”; (d) stavak 5. zamjenjuje se sljedećim: „5. Na neutržive hipotekarne dužničke instrumente fizičkih osoba primjenjuje se korektivni faktor 31,5 %.”.

4. Prilog se mijenja u skladu s Prilogom ovoj Smjernici.

Članak 2.

Stupanje na snagu i provedba

1. Ova Smjernica stupa na snagu danom obavještavanja nacionalnih središnjih banaka država članica čija je valuta euro.

2. Nacionalne središnje banke država članica čija je valuta euro poduzimaju potrebne mjere kako bi se uskladile s ovom Smjernicom i primjenjuju ih od 16. travnja 2018., osim članka 1. točke 3. podtočke (c) u odnosu na koju poduzimaju potrebne mjere i primjenjuju ih od 1. listopada 2018. One obavješćuju ESB o propisima i sredstvima u vezi s tim mjerama najkasnije do 16. ožujka 2018., osim za propise i sredstva koji se odnose na članak 1. točku 3. podtočku (c) u odnosu na koju obavješćuju ESB do 3. rujna 2018.

Članak 3.

Adresati

Ova je Smjernica upućena nacionalnim središnjim bankama država članica čija je valuta euro.

Sastavljeno u Frankfurtu na Majni 7. veljače 2018. Upravno vijeće ESB-a Predsjednik ESB-a Mario DRAGHI

(1) Smjernica (EU) 2016/65 Europske središnje banke od 18. studenoga 2015. o korektivnim faktorima koji se primjenjuju u provedbi okvira monetarne politike Eurosustava (ESB/2015/35) (SL L 14, 21.1.2016., str. 30.).